Diari Oficial de la Generalitat Valenciana


Sumari del DOGV 7800, del 08-06-2016 (2016/3548)

RESOLUCIÓ d'11 de maig de 2016, del director gerent, per la qual es convoca el procés de selecció per a la contractació laboral temporal del lloc de director/a de seguretat.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   7800

Data del DOGV
:   08-06-2016

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2016/3548


Data del document
:   11-05-2016

Organisme emissor
:   Institut Valencià d'Art Modern, IVAM

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ d'11 de maig de 2016, del director gerent, per la qual es convoca el procés de selecció per a la contractació laboral temporal del lloc de director/a de seguretat. [2016/3548]  
L'Institut Valencià d'Art Modern, (IVAM) és una entitat de dret públic de la Generalitat amb personalitat jurídica pròpia i amb autonomia econòmica i administrativa subjecta a l'ordenament jurídic privat per a la realització dels seus fins, entre els quals hi ha el coneixement, foment, investigació i difusió de l'art modern.  
En el marc del desplegament i compliment d'aquests objectius, l'IVAM necessita cobrir temporalment el lloc núm. 102 director/a de seguretat atés que la fase de cobertura interna ha quedat deserta.  
  
La present convocatòria té en compte el principi d'igualtat de tracte entre dones i homes pel que fa a l'accés a l'ocupació, d'acord amb l'article 14 de la Constitució Espanyola, el Reial Decret Legislatiu 5/2015, de 30 d'octubre, pel qual s'aprova el Text Refós de la Llei de l'Estatut Bàsic de l'Empleat Públic, la Llei Orgànica 3/2007, de 22 de març, per a la igualtat efectiva de dones i homes.  
  
Aquesta convocatòria, per tal de facilitar l'accés a la informació, figurarà en la pàgina de l'IVAM http://www.ivam.es/becas-y-convocatorias/ i es desenvoluparà d'acord amb les següents bases i amb l'Ordre de 20 de gener de 2000, del conseller de Justícia i Administracions Públiques, per la qual s'aproven els barems generals d'aplicació als concursos de mèrits per a la provisió de llocs de treball (DOCV 3677, 31.01.2000).  
En virtut de les facultats que em confereix l'article 24 de la Llei 9/1986, de 30 de desembre, per la qual es crea l'Institut Valencià d'Art Modern, i de l'article 8.2.f del Reglament d'organització i funcionament d'Institut Valencià d'Art Modern, l'acord del Consell Rector de 3 de febrer de 2016 i l'autorització de la Direcció General de Pressupostos de data de 7 de març de 2016, resolc:  
  
Primer  
Convocar el procés de selecció per a la cobertura temporal del lloc de naturalesa laboral número 102 director/a de seguretat C16E026.  
  
  
Segon  
Aprovar les bases que s'adjunten com a annex de la present resolució, les quals regiran en la dita convocatòria.  
  
Tercer  
La present resolució entrarà en vigor l'endemà de publicar-se en el Diari Oficial de la Comunitat Valenciana.  
  
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es podrà recórrer potestativament en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del director gerent de l'IVAM en el termini d'un mes a comptar de l'endemà de publicar-se aquesta resolució.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de publicar-se.  
  
València, 17 de maig de 2016.- El director gerent: José Miguel García Cortés.  
  
  
CONVOCATÒRIA 02/16  
Bases  
  
1. Objecte de la convocatòria  
És objecte d'aquesta convocatòria el procés de selecció per a la contractació laboral temporal del lloc de naturalesa laboral  
Denominació: director/a de seguretat  
Classificació: grup C 16 E026  
Requisits:Titulació: Batxiller Superior o equivalent.  
Altres: estar en possessió de la targeta d'identitat professional acreditativa d'estar habilitat per a ser«director/a de seguretat d'acord amb els requisits que estableixen l'Ordre INT/318/2011, d'1 de febrer, sobre personal de seguretat privada i la Llei 5/2014, de 4 d'abril, de Seguretat Privada o la legislació vigent.  
Funcions: depenent jeràrquicament del subdirector/a general d'Administració:  
1. Assegurar, vigilar, controlar i dirigir tècnicament el funcionament correcte, en les millors condicions d'eficàcia i economia dels sistemes de seguretat de l'IVAM amb les majors garanties de fiabilitat i rendiment, d'acord amb la bona pràctica normal d'aquest tipus de serveis.  
  
2. Estudi i elaboració d'un pla de seguretat indicador dels mitjans humans i tècnics necessaris per a garantir la seguretat de l'edifici, patrimoni i instal·lacions de l'IVAM. Revisió i actualització del dit pla quan les circumstàncies ho requerisquen.  
3. Estudi i elaboració del pla d'autoprotecció en els termes establits en el Decret 32/2014 14 de febrer, del Consell, pel qual s'aprova el catàleg d'activitats amb risc de la Comunitat Valenciana i es regula el Registre Autonòmic de Plans d'Autoprotecció o normativa vigent.  
  
4. Estudi i elaboració del pla d'emergència i evacuació amb les majors garanties d'eficàcia i seguretat per a les persones i per a la salvaguarda del patrimoni que es troba a l'edifici de l'IVAM. Revisió i actualització del dit pla en els termes que preveu la legislació vigent.  
  
5. Coordinació, control i seguiment de totes les persones i empreses relacionades amb la pròpia seguretat de les instal·lacions (vigilants de seguretat, auxiliars de sala, etc.), ordenant les mesures necessàries perquè en les seues diverses actuacions no es perjudique, reduïsca o interferisca la seguretat de l'edifici, el patrimoni i les instal·lacions de l'IVAM.  
  
6. Elaboració, control i seguiment de les mesures específiques de seguretat i protecció de les obres d'art, en el museu.  
7. Formació específica del personal que exercisca funcions relacionades amb la seguretat. Aquestes actuacions es realitzaran sobre les àrees següents:  
a) El propi edifici en tota la seua amplitud de sales, magatzems, dependències, accessos i tots els serveis.  
b) Qualsevol una altra que per la seua naturalesa puga considerar-se objecte d'actuacions de seguretat i vigilància.  
8. Organització i inspecció del personal i serveis de seguretat privada.  
9. Proposta dels sistemes de seguretat que resulten pertinents, així com la supervisió de la seua utilització i control del seu funcionament i manteniment.  
10. Coordinació dels distints serveis de seguretat que en depenen amb actuacions pròpies de protecció civil, en situacions d'emergència, catàstrofe o calamitat pública.  
11. La comprovació que els sistemes de seguretat privada instal·lats i les empreses de seguretat privada contractades, compleixen les exigències d'homologació dels organismes competents.  
12. En general, vetlar per l'observança de la legislació de seguretat i de seguretat privada aplicable.  
  
2. Naturalesa i duració del contracte  
El contracte serà de naturalesa laboral de duració determinada d'interinitat en lloc vacant.  
  
3. Requisits per a concórrer  
3.1. Per a ser admesos a la realització del procés selectiu els aspirants hauran de posseir en el dia de finalització del termini de presentació de sol·licituds i mantindre fins al moment de la formalització del contracte de treball a més dels requisits exigits en la descripció del lloc en la base 1, els següents:  
3.1.1. Altres requisits:  
a) Tindre la nacionalitat espanyola o a falta d'això trobar-se en qualsevol de les situacions descrites en l'article 54 de la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
3.1.2. Edat. Tindre la majoria d'edat laboral i no excedir, si és el cas, l'edat màxima de jubilació forçosa.  
3.1.3. Titulació: Estar en possessió o en condicions d'obtindre, a la data de finalització del termini de presentació de sol·licituds, la titulació que s'indica en la base 1. Els aspirants amb titulacions acadèmiques o professionals obtingudes a l'estranger hauran d'acreditar que estan en possessió de la corresponent convalidació o de la credencial que acredite, si és el cas, l'homologació. Aquest requisit no serà aplicable als aspirants que hagen obtingut el reconeixement de la seua qualificació professional, en l'àmbit de les professions regulades, a l'empara de les disposicions de dret comunitari.  
3.1.4. Posseir les capacitats i aptituds físiques i psíquiques que siguen necessàries per a l'exercici de les corresponents funcions o tasques.  
3.1.5. Habilitació: No trobar-se inhabilitat per sentència ferma o com a conseqüència d'haver sigut acomiadat disciplinàriament de forma procedent, per a exercir funcions semblants a les pròpies de la categoria professional a què es pretén accedir. Quan es tracte de persones nacionals d'altres estats, no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca en els mateixos termes en el seu estat l'accés a l'ocupació pública.  
  
  
4. Mèrits  
A) Formació  
1. Titulació acadèmica: qualsevol titulació acadèmica d'igual o superior nivell a l'exigit per a pertànyer al respectiu grup de titulació, excloent la que va servir per a això: 1,5 punts, amb un màxim de 3 punts.  
2. Cursos de formació i perfeccionament: es valoren els cursos de duració igual o superior a 15 hores que hagen sigut cursats o impartits per l'interessat i que hagen sigut convocats impartits o homologats per qualsevol centre o organisme oficial de formació d'empleats públics fins a un màxim de 3 punts, i d'acord amb l'escala següent:  
  
a) De 100 o més hores, 2,00 punts.  
b) De 75 o més hores, 1,50 punts.  
c) De 50 o més hores, 1,00 punt.  
d) De 25 o més hores, 0,50 punts.  
e) De 15 o més hores, 0,20 punts.  
En cap cas es puntuaran en el present subapartat ni en l'anterior els cursos de valencià i d'idiomes, ni els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
  
Així mateix, i en el supòsit de cursos impartits, aquests es valoraran per una sola vegada, i no són susceptibles de ser valorades successives edicions d'un mateix curs.  
3. Valencià: es valorarà fins a un màxim de 3 punts prèvia acreditació d'estar en possessió del corresponent certificat expedit o homologat per la Junta Qualificadora de Coneixements de Valencià d'acord amb l'escala següent:  
a) Coneixement oral: 0,75 punts.  
b) Grau elemental: 1 punt.  
c) Grau mitjà: 2 punts.  
d) Grau superior: 3 punts.  
La valoració del coneixement del valencià s'efectuarà puntuant exclusivament el nivell més alt obtingut.  
4. Idiomes comunitaris: fins a un màxim de 2 punts, a raó de 0,40 punts per curs, o la seua equivalència si es tracta de cicles, corresponent al títol expedit per la universitat o escola oficial d'idiomes.  
B) Mèrits específics:  
1. Les titulacions acadèmiques i els cursos de formació en seguretat en museus, centres culturals i edificis del patrimoni històric, en plans d'autoprotecció i en protecció contra incendis, fins a un màxim de 3 punts d'acord amb l'escala següent:  
a) Titulacions acadèmiques diferents de les que pot tindre el lloc de treball com a requisit, diferents de les valorades en l'apartat A.1 i d'igual o superior nivell al de les exigides per a pertànyer al grup de titulació respectiu: 2,5 punts  
b) Cursos de formació i perfeccionament  
- De 100 o més hores: 1,50 punts.  
- De 50 o més hores: 1,00 punts  
- De 15 o més hores: 0,50 punts  
2. Experiència: l'experiència en seguretat privada o pública amb funcions iguals o semblants en institucions museístiques o centres culturals, fins a un màxim de 3 punts, a raó de 0,10 punts per mes complet de serveis.  
  
5. Baremació  
L'òrgan tècnic valorarà els mèrits per mitjà d'un barem provisional disposat per ordre de la major puntuació obtinguda per cada aspirant. Aquest barem s'exposarà en el tauler d'anuncis de l'IVAM i en la pàgina web de l'IVAM, www.ivam.es, i hi haurà un termini de tres dies hàbils durant els quals els/les aspirants podran presentar escrit de disconformitat que haurà d'exposar els motius. L'òrgan tècnic resoldrà les reclamacions que es presenten en el termini de cinc dies hàbils després dels quals es publicarà el barem definitiu.  
  
6. Entrevista  
La fase d'entrevista versarà sobre el contingut d'una memòria prèviament presentada, en la qual l'aspirant haurà exposat un pla per a exercir les funcions del lloc objecte del concurs i les seues possibles iniciatives respecte d'això, així com sobre qualsevol mèrit no arreplegat en les bases de la convocatòria i que considere que ha de ser tingut en consideració, així com respondre a totes qüestions que li formulen els membres de l'òrgan tècnic relacionades amb les funcions del lloc. L'entrevista es valorarà amb un màxim de 3 punts i caldrà obtindre un mínim de 1,5 punts per a aconseguir la condició d'apte/a. L'extensió màxima serà de 15 folis a una cara i a doble espai.  
  
7. Presentació de candidatures  
Els candidats que concórreguen al procés hauran de presentar en el Registre de l'IVAM (c/ Guillem de Castro 118. València 46292) o mitjançant la resta de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la sol·licitud, fotocòpia del DNI, currículum i la memòria dirigida al president de l'òrgan tècnic.  
El termini per a la presentació de les propostes serà de 15 dies naturals a comptar de l'endemà de publicar-se la convocatòria en el Diari Oficial de la Comunitat Valenciana. La presentació de la candidatura implica l'acceptació de les presents bases. Una vegada finalitzat el procés, i a petició de la persona interessada es tornarà la documentació presentada.  
  
8. Procés de selecció.  
La selecció del candidat/a es realitzarà per l'òrgan tècnic integrat pels membres següents:  
President: el director gerent  
Vocal 1: el conservador de col·lecció  
Vocal 2: la registradora  
Vocal 3: un representant del comité d'empresa  
Secretària: el cap de gestió administrativa  
El procediment d'actuació de l'òrgan tècnic s'ajustarà en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i la resta de disposicions vigents i adoptarà les seues decisions de forma col·legiada per mitjà de votacions, les quals quedaran arreplegues en la corresponent acta. En cas d'empat, decidirà el president.  
  
L'òrgan tècnic analitzarà els requisits presentats pels candidats i resultaran exclosos aquells que no reunisquen els exigits per al lloc a què opten.  
La puntuació de les distintes parts del procés es regirà per les puntuacions següents:  
a) Puntuació de mèrits deduïts del currículum (màxim 17 punts)  
  
b) Entrevista (màxim 3 punts, sent necessaris 1,5 punts per a obtindre la condició d'apte/a)  
A fi de reduir les càrregues administratives els interessats únicament presentaren la sol·licitud degudament emplenada que s'adjunta en l'annex, la memòria en els termes establits en la base 6 i el currículum detallat amb els mèrits al·legats per a la seua puntuació.  
Si la sol·licitud no reuneix totes les dades exigides o no s'aportara alguna documentació de l'exigida, es requerirà l'interessat perquè en el termini de 10 dies hàbils esmene el defecte o acompanye els documents preceptius amb la indicació que, si no ho fa, s'entendrà que ha desistit de la seua petició.  
Els sol·licitants que hagen sigut seleccionats per a la fase d'entrevista hauran de presentar la documentació acreditativa dels mèrits detallats en el currículum amb 5 dies hàbils d'antelació a la data de la seua realització.  
Si en qualsevol moment del procés arriba a coneixement de la comissió d'avaluació que algun dels sol·licitants no posseeix la totalitat dels requisits exigits, haurà de requerir-lo per a la seua acreditació. En cas que no siguen acreditats en termini, quedarà exclòs del procés, prèvia indicació de les inexactituds o falsedats formulades pel sol·licitant.  
  
La resolució del procés de selecció es publicarà en el tauler d'anuncis de l'IVAM, en la pàgina web de l'IVAM, www.ivam.es, i en el Diari Oficial de la Comunitat Valenciana.  
La convocatòria podrà declarar-se deserta si l'òrgan tècnic considera que cap dels candidats/ates aconsegueix la condició d'apte/a.  
Conclòs el procés selectiu, l'aspirant que tinga la major puntuació serà contractat per mitjà de contracte de duració determinada d'interinitat en lloc vacant i superació de dos mesos de prova.  
  
València, 17 de maig de 2016.- El director gerent: José Miguel García Cortés.